Szent Jakab-székesegyház (Görlitz)

A görlitzi Szent Jakab-székesegyház (németül: Kathedrale St. Jakobus) neogótikus templom a németországi Görlitz városában, 1994 óta pedig a Görlitzi egyházmegye püspöki székesegyháza. Története A mai templom 1898 és 1900 között épült Joseph Ebers építész tervei alapján, és 1900. október 6-án szentelték fel. Eredetileg azt tervezték, hogy az új templomot a Szent Kereszt-plébániatemplom filiájaként építik meg. A breslaui (boroszlói) érsek, Adolf Bertram bíboros (akkoriban Görlitz a Wrocławi főegyházmegyéhez tartozott) azonban 1918-ban új, önálló plébániaként szentelte fel a Szent Jakab-templomot. Az épület a második világháborúban súlyosan megsérült, számos tüzérségi találatot kapott. 1947 márciusában az akkori német káptalani vikáriusnak, Ferdinand Pionteknek a határváltozás következtében el kellett hagynia a püspöki székhelyet, Wrocławot. Ezután a kettészakított Görlitz nyugati felében folytatta tevékenységét Breslau káptalani vikáriusaként. Görlitz így a Breslaui Metropolita Káptalan és a Breslaui Ordinariátus száműzetési székhelyévé vált, a Szent Jakab-plébániatemplom pedig a Görlitzi-Cottbusi egyházmegye egyik püspöki templomává. Ez 1972-ben apostoli adminisztratúrává vált. A Szent Jakab-templom 1973-ban prokatedrális rangot kapott. Apostoli adminisztrátora a korábbi segédpüspök, Bernhard Huhn lett. Németország újraegyesülését követően 1990-es évek elején történt korábbi keletnémet egyházmegyék átszervezése óta 1994-ben megalakult a Görlitzi egyházmegye, és a Szent Jakab-templomot az új egyházmegye székesegyházává emelték. 2012 óta a Jakab-székesegyház a Görlitzi Szent Vencel plébániához tartozik. 2019 november végén derült ki, hogy a Szent Jakab-székesegyház 2020 februárjától körülbelül két évre bezárul a nyilvánosság előtt. A Görlitzi egyházmegye a sajtónak közölte, hogy ez a belső tér felújítása és a háborús károk helyreállítása miatt történik. Az előzetes költségeket 3,7 millió euróra becsülték. Az újranyitásra 2021. november 28-án került sor egy ünnepi szentmisén, amelyet Wolfgang Ipolt görlitzi püspök vezetett, további német és lengyel püspökök részvételével. Építészeti jellemzői A neogótikus, háromhajós, téglából épült csarnoktemplom 68 méter magas tornyával egy dombon áll, ezért messziről látható. Belsejében a templom építési idejéből származó festmények és díszítő célra használt mázas téglák töredékei találhatók. A második világháború utolsó napjaiban a templomot a tüzérségi támadás súlyosan megrongálta, majd egyszerűsített toronytetővel és pártázat nélkül állították helyre. 2004-ben a nyugati szárnyat felújították. 2013-tól kezdődően 4,5 millió euróért teljes körű külső felújításra került sor, amely magában foglalta a harangszék felújítását és két harang pótlását is. 2014-ben a homlokzat felújításának keretében a harangtorony négy kis mellék tornyocskája, a tetőszerkezetek, valamint a sárga és piros tetőcserépből álló fríz is rekonstruálásra került. Jegyzetek Fordítás Ez a szócikk részben vagy egészben a Kathedrale St. Jakobus (Görlitz) című német Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként.